送成材
作者：鄧肅
朝代：宋

paragraphs: 伯夷自甘首陽蕨，商臣不戴周日月。
那知世人冷笑渠，却言馮道有全節。
紛紛過眼萬飛蚊，何如閉目日飲醇。
議論不從流俗變，吾宗賴有謫仙人。
謫仙品流居第一，射策王庭恣狂直。
不知天上聞不聞，見說奸臣俱辟易。
秋風鞭馬衫藍，一官聊渡試江南。
羣從相從得髯尹，家學當須與劇談。
江南風月歸詩酒，二陸相從真得友。
無人肯伴栟櫚狂，爲我喚回脫帽張。